b'\n_START_ARTICLE_\nGrand Theft Auto: Liberty City Stories\n_START_SECTION_\nGameplay\n_START_PARAGRAPH_\nGrand Theft Auto: Liberty City Stories este un joc de ac\xc8\x9biune \xc8\x99i aventur\xc4\x83, plasat \xc3\xaentr-un open-world \xc8\x99i jucat dintr-o perspectiv\xc4\x83 third person. Ora\xc8\x99ul Liberty City, \xc3\xaen care se petrece ac\xc8\x9biune, este \xc3\xaen mare parte similar cu cel din Grand Theft Auto III, dar \xc3\xaencorporeaz\xc4\x83 \xc8\x99i c\xc3\xa2teva elemente g\xc4\x83site \xc3\xaen succesorii lui GTA III, cum ar fi mai multe medii interioare, mai multe op\xc8\x9biuni de costumizare a personajului \xc8\x99i motociclete. \xc3\x8en plus, \xc3\xaen conformitate cu jocurile recente Grand Theft Auto, juc\xc4\x83torul are mai mult\xc4\x83 flexibilitate \xc3\xaen ceea ce prive\xc8\x99te deplasarea camerei \xc3\xaen jurul pentru vizualizarea \xc3\xaemprejurimilor (Grand Theft Auto III este considerabil limitat \xc3\xaen acest sens). Lucrurile care sunt omise din joc sunt capacitatea de a zbura cu elicopterul sau avionul \xc8\x99i de a \xc3\xaenota - contactul cu corpurile ad\xc3\xa2nci de ap\xc4\x83 \xc3\xael omoar\xc4\x83 instant pe juc\xc4\x83tor. Open-world-ul jocului, deoarece este bazat pe un singur ora\xc8\x99, Liberty City, este considerabil mai mic dec\xc3\xa2t cel din San Andreas._NEWLINE_Spre deosebire de GTA III, motocicletele sunt utilizabile \xc3\xaen joc. De\xc8\x99i vehiculele aeriene precum avioanele \xc8\x99i elicopterele pot fi folosite \xc3\xaen Vice City \xc8\x99i San Andreas, ele nu exist\xc4\x83 \xc3\xaen Liberty City Stories. Totu\xc8\x99i, elicopterele sunt accesibile numai prin anumite exploata\xc8\x9bii._NEWLINE_Versiunea PSP a jocului are un mod multiplayer, care permite a p\xc3\xa2n\xc4\x83 la \xc8\x99ase juc\xc4\x83tori s\xc4\x83 joace \xc3\xaempreun\xc4\x83 prin intermediul Wi-Fi, f\xc4\x83r\xc4\x83 fir (doar dac\xc4\x83 se afl\xc4\x83 \xc3\xaen aceea\xc8\x99i zon\xc4\x83). Modul multiplayer a Liberty City Stories con\xc8\x9bine \xc8\x99apte moduri de joc multiplayer, \xc3\xaen care diferite personaje \xc8\x99i pietoni din modul singleplayer sunt folosite drept avatare pentru un singur juc\xc4\x83tor. Modul multiplayer a fost eliminat \xc3\xaen versiunile pentru PS2 \xc8\x99i mobil.\n_START_SECTION_\nPovestea\n_START_PARAGRAPH_\n\xc3\x8en 1998, Antonio "Toni" Cipriani, un membru loial al familiei mafiote Leone, se \xc3\xaentoarce \xc3\xaen Liberty City, dup\xc4\x83 ce a fost for\xc8\x9bat s\xc4\x83 tr\xc4\x83iasc\xc4\x83 \xc3\xaen str\xc4\x83in\xc4\x83tate patru ani \xc3\xaen urma uciderii unui "om f\xc4\x83cut", la ordinele \xc8\x99efului s\xc4\x83u, Salvatore Leone. La sosire, Toni este \xc3\xaent\xc3\xa2mpinat de Salvatore \xc8\x99i un alt membru al familiei Leone, Vincenzo "Lucky" Cilli, care a crescut \xc3\xaen rang \xc3\xaen timpul absen\xc8\x9bei lui Toni. Toni descoper\xc4\x83 c\xc4\x83 Salvatore \xc3\xael trateaz\xc4\x83 acum cu dispre\xc8\x9b, ignor\xc3\xa2nd toate lucrurile pe care le-a f\xc4\x83cut pentru familiei, \xc8\x99i devine subordonatul direct al lui Vincenzo, pe care Salvatore \xc3\xael pune s\xc4\x83-i ofere lui Toni un apartament \xc3\xaen care s\xc4\x83 locuiasc\xc4\x83 \xc8\x99i un loc de munc\xc4\x83 \xc3\xaen Liberty City. Dup\xc4\x83 c\xc3\xa2teva misiuni pentru Vincezo, Toni renun\xc8\x9b\xc4\x83 la scurt timp s\xc4\x83 mai lucreze pentru el, deoarece Vincenzo l-a ademenit inten\xc8\x9bionat \xc3\xaentr-o capcan\xc4\x83 pentru ca Toni s\xc4\x83 fie arestat de poli\xc8\x9bie, de\xc8\x99i acesta a reu\xc8\x99it s\xc4\x83 scape. _NEWLINE_Ceva timp mai t\xc3\xa2rziu, Toni \xc3\xaencepe s\xc4\x83 lucreze \xc3\xaen schimb cu un fost membru al familiei mafiote Sindacco, acum loial lui Salvatore, numit J.D. O\'Toole. Dup\xc4\x83 c\xc3\xa2teva misiuni \xc3\xaempreun\xc4\x83 pentru a sl\xc4\x83bi influen\xc8\x9ba familiei Sindacco \xc3\xaen Portland, cei doi reu\xc8\x99esc s\xc4\x83-i c\xc3\xa2\xc8\x99tige respectul lui Salvatore, care mai t\xc3\xa2rziu \xc3\xael angajeaz\xc4\x83 doar pe Toni s\xc4\x83-l ajute cu c\xc3\xa2teva sarcini mai importante, precum s\xc4\x83 ob\xc8\x9bin\xc4\x83 acces la docuri pentru a putea aduce marf\xc4\x83 \xc3\xaen Liberty City sau un schimb de droguri cu Cartelul Columbian, condus de Miguel, de\xc8\x99i acesta este ambuscat de poli\xc8\x9bie. \xc3\x8en acela\xc8\x99i timp, Toni se re\xc3\xaent\xc3\xa2lne\xc8\x99te cu mama sa, numai pentru ca aceasta s\xc4\x83-\xc8\x99i exprime dezaprobarea puternic\xc4\x83 \xc3\xaen leg\xc4\x83tur\xc4\x83 cu statutul s\xc4\x83u mic \xc3\xaen cadrul familiei Leone. \xc3\x8en ciuda eforturilor lui Toni de-ai demonstra de ce este \xc3\xaen stare, ea trimite ni\xc8\x99te mercenari s\xc4\x83-l omoare pe Toni, dar acesta reu\xc8\x99e\xc8\x99te s\xc4\x83-i ucid\xc4\x83, l\xc4\x83s\xc3\xa2nd momentan conflictul dintre el \xc8\x99i mama sa neterminat. Mai t\xc3\xa2rziu, Salvatore \xc3\xaei cere lui Toni s\xc4\x83-l urm\xc4\x83reasc\xc4\x83 pe Massimo Torini, un membru de rang \xc3\xaenalt al Mafiei Siciliene, despre care Salvatore suspecteaz\xc4\x83 c\xc4\x83 \xc3\xaencearc\xc4\x83 s\xc4\x83 preia controlul asupra lumii criminale din Liberty City. Toni \xc3\xael urm\xc4\x83re\xc8\x99te pe Torini \xc8\x99i asist\xc4\x83 de la dep\xc4\x83rtare la ni\xc8\x99te \xc3\xaent\xc3\xa2lniri cu dou\xc4\x83 bande rivale familiei Leone, Diablos \xc8\x99i Triadele, dar este nevoit s\xc4\x83 se retrag\xc4\x83 dup\xc4\x83 ce este v\xc4\x83zut._NEWLINE_Dup\xc4\x83 \xc3\xaenc\xc4\x83 c\xc3\xa2teva misiuni \xc3\xaempotriva familiei Sindacco, Salvatore decide \xc3\xaen cele din urm\xc4\x83 s\xc4\x83-l numeasc\xc4\x83 pe O\'Toole un "om f\xc4\x83cut" \xc3\xaen cadrul familiei Leone, dar acest lucru se dovede\xc8\x99te a fi o \xc3\xaen\xc8\x99el\xc4\x83torie pentru ca O\'Toole s\xc4\x83 fie dus \xc3\xaentr-un loc mai retras, unde este omor\xc3\xa2t de c\xc4\x83tre un alt membru al familiei Leone, Mickey Hamfists, la ordinele lui Salvatore, care consider\xc4\x83 c\xc4\x83 O\'Toole nu mai este de \xc3\xaencredere, put\xc3\xa2nd oric\xc3\xa2nd s\xc4\x83-l tr\xc4\x83deze, la fel cum a f\xc4\x83cut \xc8\x99i cu familia Sindacco. Cu parteneriatul s\xc4\x83u de scurt\xc4\x83 durat\xc4\x83 cu O\'Toole terminat, Toni re\xc3\xaencepe lucrul pentru Salvatore, dar este la scurt timp sunat de Vincenzo, care \xc3\xae\xc8\x99i cere scuze pentru fapta sa anterioar\xc4\x83 \xc8\x99i \xc3\xaei cere lui Toni s\xc4\x83-l \xc3\xaent\xc3\xa2lneasc\xc4\x83 singur, pentru ca cei doi s\xc4\x83-\xc8\x99i rezolve problemele personale, de dragul lui Salvatore. Totu\xc8\x99i, acest lucru se dovede\xc8\x99te a fi o alt\xc4\x83 capcan\xc4\x83 de-a lui Vincenzo, care \xc3\xae\xc8\x99i dore\xc8\x99te s\xc4\x83 scape definitiv de Toni pentru ca Salvatore s\xc4\x83-l trateze din nou cu respectul cuvenit. Toni reu\xc8\x99e\xc8\x99te s\xc4\x83 scape din nou, iar apoi \xc3\xael confrunt\xc4\x83 \xc8\x99i \xc3\xael ucide pe Vincezo. Dup\xc4\x83 moartea lui Vincenzo, Toni continu\xc4\x83 lucrul pentru Salvatore, care \xc3\xael trateaz\xc4\x83 mai respectuos._NEWLINE_Toni devine din ce \xc3\xaen ce mai apropiat de Salvatore pe m\xc4\x83sur\xc4\x83 ce continu\xc4\x83 s\xc4\x83 lucreze pentru el, \xc3\xaen cele din urm\xc4\x83 c\xc3\xa2\xc8\x99tig\xc3\xa2ndu-i \xc3\xaencrederea pentru ca acesta s\xc4\x83-l \xc3\xaencredin\xc8\x9beze pe Toni s\xc4\x83 aib\xc4\x83 grij\xc4\x83 de so\xc8\x9bia sa, Maria, care intr\xc4\x83 constant \xc3\xaen probleme, \xc3\xaen mare parte din cauza dependen\xc8\x9bei ei de droguri. Toni \xc3\xaenceteaz\xc4\x83 cur\xc3\xa2nd s\xc4\x83 mai lucreze pentru Maria, care \xc3\xaei cere s\xc4\x83 stea departe de ea dup\xc4\x83 ce afl\xc4\x83 c\xc4\x83 Toni nu este bogat, \xc8\x99i reia lucrul pentru Salvatore, care \xc3\xaei cere ajutorul cu atacurile cresc\xc3\xa2nde ale bandelor rivale, \xc3\xaen special familiile mafiote Sindacco \xc8\x99i Forelli. Cu ajutorul Mafiei Siciliene, Diablos \xc8\x99i Triadele reu\xc8\x99esc \xc3\xaen cele din urm\xc4\x83 s\xc4\x83 cucereasc\xc4\x83 din teritoriile familiei Leone, iar Salvatore descoper\xc4\x83 c\xc4\x83 primarul din Liberty City, R.C. Hole, pl\xc4\x83nuie\xc8\x99te s\xc4\x83-l \xc3\xaenvinuiasc\xc4\x83 pe el de toate problemele din ora\xc8\x99. Cu toate aceste probleme pe cap, Salvatore este nevoit s\xc4\x83 fug\xc4\x83 temporar din Portland \xc8\x99i \xc3\xaei cere ajutorul lui Toni s\xc4\x83-l duc\xc4\x83 \xc3\xaentr-o zon\xc4\x83 mai retras\xc4\x83 din ora\xc8\x99, pe Insula Staunton, unde Toni prime\xc8\x99te \xc8\x99i el un apartament mai mare \xc3\xaen care s\xc4\x83 locuiasc\xc4\x83._NEWLINE_Toni continu\xc4\x83 s\xc4\x83 lucreze pentru familia Leone \xc3\xaentr-un efort de a-\xc8\x99i exprima loialitatea, \xc3\xaen cele din urm\xc4\x83 devenind un "om f\xc4\x83cut", dup\xc4\x83 ce Salvatore \xc3\xael trimite s\xc4\x83-l asasineze pe primarul R.C. Hole, care era controlat de familia Forelli. Mama lui Toni prime\xc8\x99te vestea \xc8\x99i este bucuroas\xc4\x83 s\xc4\x83 afle c\xc4\x83 statutul fiului ei a urcat \xc3\xaen cele din urm\xc4\x83 la ceea ce sperase, astfel c\xc4\x83 \xc3\xaei alung\xc4\x83 pe mercenarii trimi\xc8\x99i anterior asupra lui Toni. Continu\xc3\xa2nd s\xc4\x83 lucreze pentru Salvatore, Toni atac\xc4\x83 diverse opera\xc8\x9biuni ale familiilor Sindacco \xc8\x99i Forelli, chiar distrug\xc3\xa2nd o posibil\xc4\x83 pace \xc3\xaentre cele dou\xc4\x83 prin a ataca un grup de Forelli folosind ma\xc8\x99ina lui Paulie Sindacco, liderul familiei Sindacco, iar mai t\xc3\xa2rziu \xc3\xael \xc3\xaent\xc3\xa2lne\xc8\x99te pe Leon McAffrey, un ofi\xc8\x9ber LCPD corupt \xc8\x99i vechi asociat al familiei Leone. McAffrey \xc3\xael informeaz\xc4\x83 la r\xc3\xa2ndul lui pe Toni despre c\xc3\xa2teva opera\xc8\x9biuni ale celor dou\xc4\x83 familii, pe care acesta le distruge cu ajutorul Yardies, o alt\xc4\x83 band\xc4\x83 asociat\xc4\x83 cu McAffrey, dar \xc3\xaen cele din urm\xc4\x83 taie orice conexiune cu McAffrey, din cauza investiga\xc8\x9biei poli\xc8\x9biei asupra familiei Leone. Toni este, de asemenea, p\xc4\x83c\xc4\x83lit s\xc4\x83 lucreze pentru Ned Burner, un reporter de la ziarul Liberty Tree care lucreaz\xc4\x83 sub acoperire drept preotul de la catedrala de pe Insula Staunton. Burner \xc3\xael angajeaz\xc4\x83 pe Toni s\xc4\x83 atace diverse \xc8\x9binte pentru a-i oferi lui materiale de \xc8\x99tiri, iar apoi \xc3\xae\xc8\x99i dezv\xc4\x83luie adev\xc4\x83rata identitate lui Toni \xc8\x99i fuge. _NEWLINE_Toni \xc3\xael \xc3\xaent\xc3\xa2lne\xc8\x99te, de asemenea, pe Donald Love, un om de afaceri carismatic \xc8\x99i asociat al familiei Leone, care candideaz\xc4\x83 pentru pozi\xc8\x9bia de primar din Liberty City \xc3\xaen urma mor\xc8\x9bii lui R.C. Hole. Love \xc3\xael angajeaz\xc4\x83 pe Toni s\xc4\x83-l ajute s\xc4\x83 c\xc3\xa2\xc8\x99tige campania \xc3\xaempotriva lui Miles O\'Donovan, care lucreaz\xc4\x83, de asemenea, pentru familia Forelli. Toni saboteaz\xc4\x83 diverse opera\xc8\x9biuni ale familiei Forelli, chiar salv\xc3\xa2ndu-l pe Love de la o \xc3\xaencercare de asasinare a acestora, \xc8\x99i mai t\xc3\xa2rziu \xc3\xaencearc\xc4\x83 s\xc4\x83 fraudeze voturile, dar \xc3\xaen ciuda eforturilor sale, Love pierde campania din cauza leg\xc4\x83turilor sale evidente cu Mafia \xc8\x99i ajunge la faliment, \xc3\xaen timp ce O\'Donovan devine primar. Mai t\xc3\xa2rziu, acesta \xc3\xael aresteaz\xc4\x83 pe Salvatore, sub suspiciunea c\xc4\x83 ar fi un lider de band\xc4\x83 responsabil pentru toate crimele din Liberty City, cunoscut doar ca "Domnul Big". Cu toate acestea, Toni \xc3\xaei r\xc4\x83m\xc3\xa2ne loial lui Salvatore \xc8\x99i se prezint\xc4\x83 ca avocatul s\xc4\x83u \xc3\xaen \xc3\xaenchisoare, continu\xc3\xa2nd s\xc4\x83 lucreze pentru el. Ajung\xc3\xa2nd la concluzia c\xc4\x83 rivalii s\xc4\x83i se afl\xc4\x83 \xc3\xaen spatele arest\xc4\x83rii lui, Salvatore \xc3\xael pune pe Toni s\xc4\x83-i atace pe ace\xc8\x99tia, \xc3\xaen special pe familia Sindacco, care l-au convins pe primarul O\'Donovan s\xc4\x83-l aresteze pe Salvatore. Toni reu\xc8\x99e\xc8\x99te \xc3\xaen cele din urm\xc4\x83 s\xc4\x83-l ucid\xc4\x83 pe Paulie Sindacco, liderul familiei, ceea ce sl\xc4\x83be\xc8\x99te semnificativ familia Sindacco \xc8\x99i o for\xc8\x9beaz\xc4\x83 s\xc4\x83 plece definitiv din Liberty City._NEWLINE_Toni devine cur\xc3\xa2nd un lider respectat \xc3\xaen cadrul familiei Leone, \xc8\x99i este contactat de Toshiko Kasen, so\xc8\x9bia lui Kazuki Kasen, liderul Yakuza. Toshiko se simte neglijat\xc4\x83 de so\xc8\x9bul ei, astfel c\xc4\x83 \xc3\xael angajeaz\xc4\x83 pe Toni s\xc4\x83 saboteze diverse opera\xc8\x9biuni ale Yakuzei, sl\xc4\x83bind-o semnificativ \xc8\x99i umilindu-l pe Kazuki. Acesta afl\xc4\x83 \xc3\xaen cele din urm\xc4\x83 cine este \xc3\xaen spatele atacurilor \xc8\x99i se preg\xc4\x83te\xc8\x99te s\xc4\x83-i ucid\xc4\x83 pe Toshiko \xc8\x99i Toni, dar acesta din urm\xc4\x83 \xc3\xael confrunt\xc4\x83 \xc8\x99i \xc3\xael ucide pe Kazuki. Dup\xc4\x83 aceasta, Toni se \xc3\xaentoarce la apartamentul lui Toshiko pentru a fi pl\xc4\x83tit, dar aceasta, sim\xc8\x9bind c\xc4\x83 a primit tot ce a cerut, dore\xc8\x99te doar s\xc4\x83 fie "liber\xc4\x83 cu adev\xc4\x83rat" \xc8\x99i astfel se sinucide, l\xc4\x83s\xc3\xa2ndu-se s\xc4\x83 cad\xc4\x83 pe fereastr\xc4\x83._NEWLINE_Mai t\xc3\xa2rziu, Toni se re\xc3\xaent\xc3\xa2lne\xc8\x99te cu Donald Love, \xc3\xaenc\xc4\x83 falit, care vine cu un plan s\xc4\x83-\xc8\x99i recupereze bog\xc4\x83\xc8\x9bia. Love \xc3\xael angajeaz\xc4\x83 pe Toni s\xc4\x83-l omoare pe vechiul lui mentor, Avery Carrington, pentru a-i fura planurile de dezvoltare imobiliar\xc4\x83 a zonei Fort Staunton de pe Insula Staunton. Toni \xc3\xael ucide pe Carrington \xc8\x99i \xc3\xaei ia planurile, dar este fotografiat de reporterul Ned Burner (acela\xc8\x99i reporter pentru care Toni a fost p\xc4\x83c\xc4\x83lit cu ceva timp \xc3\xaen urm\xc4\x83 s\xc4\x83 lucreze), astfel c\xc4\x83 este nevoit s\xc4\x83-l omoare \xc8\x99i pe el. Acum c\xc4\x83 are planurile, Love mai are nevoie doar s\xc4\x83 distrug\xc4\x83 Fort Staunton, pentru a-l putea apoi redezvolta, \xc8\x99i astfel \xc3\xael angajeaz\xc4\x83 pe Toni s\xc4\x83 \xc3\xael explodeze pentru el. Cu ajutorul unor explozive de la expertul 8-Ball, Toni distruge Fort Staunton, ceea ce totodat\xc4\x83 sl\xc4\x83be\xc8\x99te semnificativ familia Forelli, deoarece zona era controlat\xc4\x83 de aceasta. Mai t\xc3\xa2rziu, Toni \xc3\xael viziteaz\xc4\x83 pentru ultima dat\xc4\x83 pe Love, din nou bogat, care \xc3\xael roag\xc4\x83 s\xc4\x83-l duc\xc4\x83 p\xc3\xa2n\xc4\x83 la aeroport pentru a fugi de Cartelul Columbian, c\xc4\x83rora le datoreaz\xc4\x83 bani. Dup\xc4\x83 ce ap\xc4\x83r\xc4\x83 noul conac al lui Love de un atac al Cartelului, Toni \xc3\xael duce pe acesta, \xc3\xaempreun\xc4\x83 cu corpurile lui Avery Carrington \xc8\x99i Ned Burner, la aeroport, unde Love pleac\xc4\x83 temporar din Liberty City la bordul avionului privat al lui Carrington, p\xc3\xa2n\xc4\x83 c\xc3\xa2nd Cartelul va uita de banii pe care Love \xc3\xaei datoreaz\xc4\x83. _NEWLINE_Salvatore este \xc3\xaen cele din urm\xc4\x83 dus la judecat\xc4\x83, un eveniment pe care rivalii s\xc4\x83i, \xc3\xaen special Mafia Sicilian\xc4\x83, inten\xc8\x9bioneaz\xc4\x83 s\xc4\x83 \xc3\xael foloseasc\xc4\x83 ca o ocazie s\xc4\x83 scape de el. Totu\xc8\x99i, Toni realizeaz\xc4\x83 acest lucru \xc8\x99i intervine, oprindu-i pe atacatori \xc8\x99i salv\xc3\xa2ndu-l pe Salvatore. Dup\xc4\x83 ce Salvatore este eliberat pe cau\xc8\x9biune, Mafia Sicilian\xc4\x83 vrea s\xc4\x83 \xc3\xaencheie o pace cu familia Leone, dar Salvatore refuz\xc4\x83, deoarece \xc3\xae\xc8\x99i d\xc4\x83 seama c\xc4\x83 aceasta, mai precis Massimo Torini, se afl\xc4\x83 \xc3\xaen spatele problemelor sale. Toni \xc8\x99i Salvatore sosesc apoi la prim\xc4\x83rie, pentru a-l convinge pe primarul O\'Donovan s\xc4\x83 renun\xc8\x9be la toate acuza\xc8\x9biile asupra lui Salvatore, dar descoper\xc4\x83 c\xc4\x83 Torini l-a luat deja pe O\'Donovan ostatic. Toni \xc8\x99i Salvatore \xc3\xael urm\xc4\x83resc pe Torini p\xc3\xa2n\xc4\x83 la farul din Portland, unde acesta \xc3\xael \xc8\x9bine pe primar prizonier, \xc8\x99i, dup\xc4\x83 mult foc de arm\xc4\x83, cei doi reu\xc8\x99esc \xc3\xaen cele din urm\xc4\x83 s\xc4\x83-l ucid\xc4\x83 pe Torini \xc8\x99i pe oamenii s\xc4\x83i, salv\xc3\xa2ndu-l pe O\'Donovan. Mai t\xc3\xa2rziu, Salvatore \xc3\xaei spune acestuia c\xc4\x83, deoarece l-au salvat, acum \xc3\xaei este dator familiei Leone \xc8\x99i astfel trebuie s\xc4\x83-i asigure protec\xc8\x9bie, iar O\' Donovan este nevoit s\xc4\x83 accepte, dup\xc4\x83 pu\xc8\x9bin\xc4\x83 intimidare din partea lui Toni. Dup\xc4\x83 ce primarul pleac\xc4\x83, Salvatore \xc3\xaencepe s\xc4\x83-l laude pe Toni pentru tot ajutorul s\xc4\x83u \xc3\xaen a face familia Leone cea mai puternic\xc4\x83 din Liberty City, cei doi fiind acum mai apropia\xc8\x9bi ca niciodat\xc4\x83. _NEWLINE_Mai t\xc3\xa2rziu, Salvatore \xc8\x99i Toni descoper\xc4\x83 c\xc4\x83 Torini lucra de fapt pentru unchiul lui Salvatore, care a \xc3\xaencercat s\xc4\x83 preia controlul asupra ora\xc8\x99ului pentru a mai potoli din setea de putere a nepotului s\xc4\x83u, dar a e\xc8\x99uat. Unchiul Leone \xc3\xae\xc8\x99i accept\xc4\x83 \xc3\xaenfr\xc3\xa2ngerea, declar\xc3\xa2nd pace \xc3\xaentre Mafia Sicilian\xc4\x83 \xc8\x99i familia Leone, iar apoi se \xc3\xaentoarce definitiv \xc3\xaen Sicilia, l\xc4\x83s\xc3\xa2ndu-l pe Salvatore cu un simplu avertisment c\xc4\x83 "fiec\xc4\x83rui c\xc3\xa2ine \xc3\xaei va veni timpul" (prev\xc4\x83z\xc3\xa2nd moartea lui Salvatore \xc3\xaen Grand Theft Auto III).\n_START_SECTION_\nApari\xc8\x9bii ale personajelor din alte jocuri\n_START_PARAGRAPH_\nFiind un prequel pentru GTA III \xc8\x99i un sequel pentru GTA: Vice City \xc8\x99i GTA: San Andreas, jocul include apari\xc8\x9bii ale mai multor personaje din jocurile respective, pornind de la \xc3\xaensu\xc8\x99i protagonistul jocului, Toni Cipriani, care a ap\xc4\x83rut ini\xc8\x9bial ca un personaj ce \xc3\xaei d\xc4\x83dea misiuni lui Claude \xc3\xaen GTA III. Toni este un membru al familiei mafiote Leone, care a mai ap\xc4\x83rut anterior \xc8\x99i \xc3\xaen GTA III \xc8\x99i San Andreas: liderul familiei, Salvatore Leone, \xc8\x99i so\xc8\x9bia sa, Maria, au jucat un rol major, respectiv destul de minor \xc3\xaen cele dou\xc4\x83 jocuri, dar se \xc3\xaentorc cu un rol important \xc3\xaen Liberty City Stories; jocul include o apari\xc8\x9bie minor\xc4\x83 \xc8\x99i a unui membru al familiei numit Mickey Hamfists, care a jucat un rol la fel de nesemnificativ \xc3\xaen GTA III. Miguel, unul dintre liderii Cartelului Columbian \xc3\xaen GTA III, face o apari\xc8\x9bie episodic\xc4\x83 \xc3\xaen joc, \xc3\xaen timp ce Ray Machowski, un ofi\xc8\x9ber LCPD corupt care a ap\xc4\x83rut anterior ca un personaj major \xc3\xaen GTA III, joac\xc4\x83, de asemenea, un rol minor aici; \xc3\xaen schimb, partenerul acestuia, Leon McAffrey, care a jucat un rol nesemnificativ \xc8\x99i a fost omor\xc3\xa2t \xc3\xaen cadrul unei misiuni din GTA III, joac\xc4\x83 un rol mai important aici, d\xc3\xa2ndu-i c\xc3\xa2teva misiuni juc\xc4\x83torului. Un rol major \xc3\xaen joc \xc3\xael are \xc8\x99i mogul carismatic \xc8\x99i omul de afaceri corupt Donald Love, care a mai ap\xc4\x83rut anterior ca un personaj important \xc3\xaen GTA III \xc8\x99i a f\xc4\x83cut o apari\xc8\x9bie episodic\xc4\x83 \xc3\xaen GTA Vice City. 8-Ball, un expert \xc3\xaen explozive cu un rol major \xc3\xaen GTA III \xc8\x99i Grand Theft Auto Advance, face la r\xc3\xa2ndul s\xc4\x83u o apari\xc8\x9bie episodic\xc4\x83 \xc3\xaen joc. _NEWLINE_Printre personajele din GTA Vice City prezente \xc3\xaen joc se num\xc4\x83r\xc4\x83 Avery Carrington, un dezvoltator imobiliar corupt \xc8\x99i vechiul mentor al lui Donald Love, \xc8\x99i Phil Cassidy, proprietarul unui magazin de arme (care a ap\xc4\x83rut ini\xc8\x9bial ca un personaj minor \xc3\xaen GTA III). _NEWLINE_Pe l\xc3\xa2ng\xc4\x83 familia Leone, majoritate bandelor din GTA III se \xc3\xaentorc, de asemenea, \xc3\xaen joc, unele cu roluri mai importante, precum Yakuza \xc8\x99i Cartelul Columbian, altele cu roluri relativ minore, precum Diablos, Southside Hoods, Triadele \xc8\x99i Yardies. De asemenea, alte dou\xc4\x83 familii mafiote, Forelli \xc8\x99i Sindacco, care au ap\xc4\x83rut anterior \xc3\xaen GTA San Andreas, joac\xc4\x83 un rol mult mai important aici, concur\xc3\xa2nd cu familia Leone pentru controlul asupra ora\xc8\x99ului; familia Forelli a fost introdus\xc4\x83 ini\xc8\x9bial ca o band\xc4\x83 minor\xc4\x83 \xc3\xaen GTA III, \xc8\x99i a mai avut o apari\xc8\x9bie semnificativ\xc4\x83 \xc3\xaen GTA Vice City. Bandele noi introduse \xc3\xaen joc includ Mafia Sicilian\xc4\x83, Motocicli\xc8\x99tii \xc8\x99i Avenging Angels.\n_START_SECTION_\nDezvoltare\n_START_PARAGRAPH_\nDup\xc4\x83 cum a fost precizat \xc3\xaentr-o previzualizare IGN, "Rockstar a renun\xc8\x9bat la Renderware \xc3\xaen favoarea unui nou motor in-house pentru a utiliza cel mai bine rezolu\xc8\x9bia, densitatea texturii \xc8\x99i efectele particulelor PSP". P\xc3\xa2n\xc4\x83 la lansarea lui Liberty City Stories, RenderWare a fost motorul jocului \xc3\xaen spatele fiec\xc4\x83rui joc 3D din era Grand Theft Auto III. Liberty City Stories folose\xc8\x99te Metrici de imagine pentru anima\xc8\x9biile faciale ale jocului._NEWLINE_\xc3\x8en aprilie 2013, jocul a fost lansat pe PlayStation 3 prin PlayStation Network folosind compatibilitatea \xc3\xaenapoi cu PlayStation 2._NEWLINE_Un port \xc3\xaembun\xc4\x83t\xc4\x83\xc8\x9bit al jocului, cu comenzi cu ecran tactil, iluminare \xc3\xaen timp real, texturi de \xc3\xaenalt\xc4\x83 defini\xc8\x9bie \xc8\x99i distan\xc8\x9be de tragere, a fost lansat \xc3\xaen decembrie 2015 pentru iOS, februarie 2016 pentru Android \xc8\x99i martie 2016 pentru Fire OS.\n_START_SECTION_\nMuzica din joc\n_START_PARAGRAPH_\nLiberty City Stories ofer\xc4\x83 zece posturi de radio, care cuprind o combina\xc8\x9bie de muzic\xc4\x83 licen\xc8\x9biat\xc4\x83 \xc8\x99i piese create special pentru joc, \xc8\x99i talk-showuri la radio. O caracteristic\xc4\x83 pentru versiunea PSP a jocului este abilitatea de a asculta coloane sonore personalizate._NEWLINE_Pentru a implementa func\xc8\x9bia de sunet personalizat, Rockstar a plasat aplica\xc8\x9bia numit\xc4\x83 "Rockstar Custom Tracks v1.0" pe site-ul oficial \xc3\xaen sec\xc8\x9biunea "Desc\xc4\x83rc\xc4\x83ri". Acest lucru a dat juc\xc4\x83torilor \xc8\x99ansa de a utiliza o coloan\xc4\x83 sonor\xc4\x83 perzonalizat\xc4\x83. Aplica\xc8\x9bia se bazeaz\xc4\x83 pe Exact Audio Copy.\n_START_SECTION_\nRecep\xc8\x9bie\n_START_PARAGRAPH_\nGrand Theft Auto: Liberty City Stories a primit recenzii \xc3\xaen "general favorabile" de la critici, conform analizatorului Metacritic.\n_START_SECTION_\nV\xc3\xa2nz\xc4\x83ri\n_START_PARAGRAPH_\n\xc3\x8en Statele Unite, versiunea de PlayStation 2 a Liberty City Stories a v\xc3\xa2ndut 1 milion de copii p\xc3\xa2n\xc4\x83 \xc3\xaen februarie 2007. Numai \xc3\xaen Statele Unite, versiunea PSP a Liberty City Stories a v\xc3\xa2ndut 980.000 de exemplare \xc8\x99i a c\xc3\xa2\xc8\x99tigat 48 de milioane de dolari p\xc3\xa2n\xc4\x83 \xc3\xaen august 2006. \xc3\x8en perioada ianuarie 2000 - august 2006, a fost cel de-al 16-lea cel mai v\xc3\xa2ndut joc lansat pentru Game Boy Advance, Nintendo DS sau PlayStation Portable \xc3\xaen \xc8\x9bara respectiv\xc4\x83. \xc3\x8encep\xc3\xa2nd cu 26 martie 2008, Liberty City Stories a v\xc3\xa2ndut 8 milioane de exemplare \xc3\xaen func\xc8\x9bie de Take-Two Interactive. Versiunea PSP a Liberty City Stories a primit un premiu de v\xc3\xa2nz\xc4\x83ri "Double Platinum" de la Asocia\xc8\x9bia Editorilor de Software pentru Divertisment \xc8\x99i Leisure Software (ELSPA), care indic\xc4\x83 v\xc3\xa2nz\xc4\x83ri de cel pu\xc8\x9bin 600.000 de exemplare \xc3\xaen Regatul Unit. ELSPA a dat versiunii de PlayStation 2 a jocului o certificare "Platinum", pentru v\xc3\xa2nz\xc4\x83ri de cel pu\xc8\x9bin 300.000 de copii \xc3\xaen regiune.'